b'\n_START_ARTICLE_\nDoula\n_START_PARAGRAPH_\nEn doula er en f\xc3\xb8dselspartner som gir emosjonell, fysisk, informativ og praktisk st\xc3\xb8tte til en kvinne og hennes partner under hele f\xc3\xb8dselsprosessen, og ogs\xc3\xa5 i tiden f\xc3\xb8r og etter f\xc3\xb8dselen. Doula er ikke en beskyttet tittel, selv om det finnes egne skoler som gir doula-utdanning, ogs\xc3\xa5 i Norge. Doula-rollen regnes som en del av alternativ behandling.\n_START_SECTION_\nDoulaens rolle\n_START_PARAGRAPH_\nEn doula utf\xc3\xb8rer ingen medisinske oppgaver og har ikke medisinsk ansvar, men har sitt fokus p\xc3\xa5 \xc3\xa5 v\xc3\xa6re en trygg, beroligende og alltid tilstedev\xc3\xa6rende st\xc3\xb8tteperson som kjenner paret og deres \xc3\xb8nsker, tanker og f\xc3\xb8lelser rundt f\xc3\xb8dselen. Hun er ikke et alternativ, men et komplement til jordmor/f\xc3\xb8dselslege og det medisinske teamet. _NEWLINE_Den ekstra f\xc3\xb8lelsesmessige tryggheten f\xc3\xb8dekvinnen og hennes partner oppn\xc3\xa5r ved \xc3\xa5 ha en doula, ligger til dels i at relasjonen er bygget opp f\xc3\xb8r f\xc3\xb8dselen, samt i at doulaen kan ha sitt fulle og hele fokus p\xc3\xa5 det f\xc3\xb8dende paret, konstant, fra f\xc3\xb8dselens start til slutt. Doulaen treffer paret f\xc3\xb8r f\xc3\xb8dselen for \xc3\xa5 bli kjent med dem og deres \xc3\xb8nsker og behov, og kan ogs\xc3\xa5 gi emosjonell og praktisk hjelp og st\xc3\xb8tte i tiden etter f\xc3\xb8dselen, blant annet med amming. Ved en hjemmef\xc3\xb8dsel kan doulaen ogs\xc3\xa5 v\xc3\xa6re en st\xc3\xb8ttende person og hjelpe jordmoren med praktiske oppgaver, avl\xc3\xb8sning etc. _NEWLINE_Det finnes en betydelig mengde forskning p\xc3\xa5 bruk av doula, ogs\xc3\xa5 i Cochrane databasen. Forskningen har funnet en positiv effekt, den s\xc3\xa5kalte \xc2\xabdoulaeffekten\xc2\xbb. Kvinnene f\xc3\xb8der raskere, med mindre smertelindring, f\xc3\xa6rre operative inngrep og parene opplever f\xc3\xb8dselen som mer positiv. Effekten kan blant annet skyldes at doulaen gj\xc3\xb8r kvinnen mer trygg og avslappet og forhindrer frykt og angst. Frykt og angst er f\xc3\xb8lelser som f\xc3\xb8rer til produksjon av blant annet adrenalin, og som hemmer de naturlige f\xc3\xb8dselshormonene oksytocin og endorfin.\n_START_SECTION_\nHistorie\n_START_PARAGRAPH_\nOrdet doula kommer fra gresk og betyr l\xc3\xb8st oversatt en \xc2\xabkvinne som tjener\xc2\xbb. I det gamle Hellas var doulaen de greske kvinnenes viktigste tjener/slave og hun hjalp blant annet til under f\xc3\xb8dsler. _NEWLINE_I USA og flere andre land har bruken av doulaer blitt anerkjent og er stadig voksende. I USA ble ogs\xc3\xa5 den f\xc3\xb8rste foreningen for doulaer, DONA, opprettet i 1992. I 2007 hadde DONA 6302 medlemmer i USA og andre land. I Danmark finnes foreningen Dansk Doula og i Sverige foreningen ODIS. I Norge ble Norsk Doulaforening opprettet h\xc3\xb8sten 2008. Bruk og ettersp\xc3\xb8rsel etter doulaer er stadig \xc3\xb8kende i de land hvor doulaer finnes._NEWLINE_End of Life Doula eller Death Doula er en ny utvikling hvor noen bist\xc3\xa5r den d\xc3\xb8ende uten \xc3\xa5 utf\xc3\xb8re noen medisinske oppgaver etter samme model som f\xc3\xb8dsels-doula.'